ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Φεβρουαρίου 2000

σχετικά με τις φινλανδικές ενισχύσεις για τον τομέα των σπόρων προς σπορά

[κοινοποιηθείσα υπό τον αριθμό Ε(2000) 358]

(Τα κείμενα στη φινλανδική και σουηδική γλώσσα είναι τα μόνα αυθεντικά)

(2000/148/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2358/71 του Συμβουλίου, της 26ης Οκτωβρίου 1971, περί κοινής οργανώσεως της αγοράς στον τομέα των σπόρων προς σπορά(1), όπως τροποποιήθηκε τελευταία από τον κανονισμό (ΕΚ) αριθ. 1405/1999(2), και ιδίως το άρθρο 8,

Εκτιμώντας τα ακόλουθα:

(1) Σύμφωνα με τις ανωτέρω διατάξεις, η Φινλανδία, με την επιφύλαξη έγκρισης εκ μέρους της Επιτροπής, δύναται να χορηγήσει ενισχύσεις για ορισμένες ποσότητες σπόρων προς σπορά που παράγονται μόνο στη χώρα αυτή λόγω των ειδικών κλιματικών συνθηκών.

(2) Η Φινλανδία κοινοποίησε το 1995 σχέδιο απόφασης που αφορά τη χορήγηση εθνικών ενισχύσεων στην παραγωγή ορισμένων κτηνοτροφικών σπόρων προς σπορά. Οι ενισχύσεις αυτές εγκρίθηκαν, για το έτος 1995, με την απόφαση 95/282/ΕΚ της Επιτροπής, της 17ης Ιουλίου 1995 για τις φινλανδικές ενισχύσεις που αφορούν τον τομέα των σπόρων προς σπορά(3). Η απόφαση ενέκρινε τις εθνικές ενισχύσεις εντός του ορίου των ανώτατων εκτάσεων που είναι ίσες με τη μέση παραγωγή που πραγματοποιήθηκε στη Φινλανδία κατά την περίοδο από το 1989 έως το 1993 και που αντιστοιχούν στις εσωτερικές ανάγκες της χώρας αυτής για το 1995 για την παραγωγή τριφυλλιού του λειμωνίου (Trifolium pratense L.), φλέοντος του λειμωνίου (Phleum pratense L.), φεστούκας της λειμωνίας (Festuca pratensis huds.), δακτυλιδίων (Dactilis glomerata L.) και αίρας της πολυετούς (Lolium perenne L.). Η έγκριση δόθηκε για τις ποικιλίες που είναι εγγεγραμμένες στον εθνικό κατάλογο της Φινλανδίας και οι οποίες, εκτός από περιορισμένες ποσότητες που καλλιεργούνται σε γειτονικές περιοχές, παράγονται μόνο στη Φινλανδία.

(3) Έπρεπε να έχει διαβιβασθεί έκθεση για την εφαρμογή της απόφασης 95/282/ΕΚ το αργότερο στις 30 Απριλίου 1996 στην Επιτροπή. Τα στοιχεία διαβιβάσθηκαν από τις φινλανδικές αρχές στις 26 Οκτωβρίου 1998. Τα εν λόγω στοιχεία αποτέλεσαν αντικείμενο τεχνικής εξέτασης από τις Υπηρεσίες του Υπουργείου Γεωργίας και Δασών της Φινλανδίας και από τις υπηρεσίες της Επιτροπής και αφορούν τα ποσά των ενισχύσεων που χορηγήθηκαν πράγματι, την έκταση που καλλιεργήθηκε, την παραγωγή και την εμπορία κάθε είδους και ποικιλίας που αποτέλεσαν αντικείμενο ενίσχυσης.

(4) Η Φινλανδία έλαβε υπόψη της τα όρια των ανώτατων εκτάσεων που καθορίσθηκαν από την απόφαση 95/282/ΕΚ και όρισε τα ανώτατα ποσά των ενισχύσεων για τα έτη 1996, 1997, 1998 και 1999 θεωρώντας ότι το εισόδημα του παραγωγού συμπεριλαμβανομένης της ενίσχυσης πρέπει να παραμείνει εντός των ορίων των μέσων εισοδημάτων των παραγωγών κατά την περίοδο αναφοράς 1989/1993. Εκτός από το έτος 1999, τα ποσά της ενίσχυσης υπολογίσθηκαν και καταβλήθηκαν στους παραγωγούς.

(5) Βάσει των στοιχείων που διαβιβάσθηκαν από τις φινλανδικές αρχές προκύπτει ότι η Φινλανδία έχει εφαρμόσει την απόφαση 95/282/ΕΚ για τις περιόδους εμπορίας από το 1995 έως το 1999. Για το τριφύλλι το λειμώνιο οι εκτάσεις τις οποίες αφορά η εθνική ενίσχυση υπερβαίνουν από το 1997 τα όρια που καθορίσθηκαν από την Επιτροπή το 1995. Το ίδιο ισχύει για τη φεστούκα τη λειμωνία και την αίρα την πολυετή το 1998. Οι υπερβάσεις αυτές είχαν ως αποτέλεσμα την αναλογική μείωση των ποσών των εθνικών ενισχύσεων για τα σχετικά είδη.

(6) Το γεγονός ότι οι εθνικές ενισχύσεις καθορίσθηκαν και χορηγήθηκαν στους παραγωγούς για περίοδο που υπερβαίνει την περίοδο η οποία έχει καθορισθεί από την Επιτροπή, καθιστά τις εν λόγω ενισχύσεις παράνομες, αλλά όχι κατ' ανάγκη ασύμβατες με το άρθρο 8 δεύτερο εδάφιο του κανονισμού (ΕΟΚ) αριθ. 2358/71.

(7) Η Επιτροπή, βάσει των στοιχείων που διαβιβάσθηκαν από τη φινλανδική κυβέρνηση, διαπίστωσε ότι οι φινλανδικές ενισχύσεις που χορηγήθηκαν από την 1η Ιανουαρίου 1996 μέχρι το έτος 1998, αφορούν ενισχύσεις για τις ποικιλίες σπόρων προς σπορά που παράγονται στη Φινλανδία λόγω των ειδικών κλιματικών συνθηκών. Η Επιτροπή διαπίστωσε επίσης ότι, για την περίοδο 1996-1998, για το τριφύλλι το λειμώνιο, τη φεστούκα τη λειμωνία και την αίρα την πολυετή, η υπέρβαση των εκτάσεων τις οποίες αφορά η εθνική ενίσχυση, από το 1997 και 1998 αντιστοίχως, σε σχέση με τα όρια που καθορίσθηκαν από την Επιτροπή για το έτος 1995, αντισταθμίστηκε από την αναλογική μείωση των ποσών των ενισχύσεων οι υπολογισμοί για το έτος 1999 δεν έχουν ακόμη ολοκληρωθεί, αλλά έχει καθορισθεί ένα ανώτατο ποσό για τη σχετική ενίσχυση.

(8) Υπό τις συνθήκες αυτές, οι εν λόγω ενισχύσεις μπορεί να εγκριθούν από την Επιτροπή μεταγενέστερα για την περίοδο 1996-1998 καθώς και το ανώτατο ποσό των ενισχύσεων για το έτος 1999, εντός των ορίων της ανώτατης έκτασης πού καθορίστηκε από την απόφαση 95/282/ΕΚ για τα είδη εκτός από το τριφύλλι το λειμώνιο, για το οποίο η ανώτατη επιτρεπόμενη έκταση πρέπει να αυξηθεί κατά 300 εκτάρια σε σχέση με την περίοδο 1995, λαμβανομένης υπόψη της εξέλιξης της ζήτησης του είδους αυτού και της μη δυνατότητας εξεύρεσης στην αγορά των προσαρμοσμένων ποικιλιών στις ειδικές κλιματικές συνθήκες της χώρας αυτής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι ενισχύσεις που χορηγούνται από τη Φινλανδία χωρίς προηγούμενη έγκριση της Επιτροπής, από την 1η Ιανουαρίου 1996 έως το έτος 1998, εντός του ορίου των εκτάσεων και των ποσών που προβλέπονται στο παράρτημα για τους πιστοποιημένους σπόρους προς σπορά των ποικιλιών των ειδών του τριφυλλιού του λειμωνίου (Trifolium pratense L.), του φλέοντος του λειμωνίου (Phleum pratense L.), της φεστούκας της λειμωνίας (Festuca pratensis huds.), των δακτυλιδίων (Dactilis glomerata L.) και της αίρας της πολυετούς (Lolium perenne L.), που είναι εγγεγραμμένοι στον εθνικό κατάλογο της Φινλανδίας και οι οποίοι, εκτός από τις περιορισμένες ποσότητες που καλλιεργούνται σε γειτονικές περιοχές, παράγονται μόνο στη χώρα αυτή, είναι σύμφωνες με το άρθρο 8 δεύτερο εδάφιο του κανονισμού (ΕΟΚ) αριθ. 2358/71 και, συνεπώς, εγκρίνονται.

Άρθρο 2

Τα ανώτατα ποσά των ενισχύσεων ή τα μικρότερα ποσά που καθορίζονται από τη Φινλανδία, χωρίς προηγούμενη έγκριση της Επιτροπής, για το έτος 1999, εντός του ορίου των εκτάσεων και των ποσών που προβλέπονται στο παράρτημα για τους πιστοποιημένους σπόρους προς σπορά των ποικιλιών των ειδών του τριφυλλιού του λειμωνίου (Trifolium pratense L.), του φλέοντος του λειμωνίου (Phleum pratense L.), της φεστούκας της λειμωνίας (Festuca pratensis huds.), των δακτυλιδίων (Dactilis glomerata L.) και της αίρας της πολυετούς (Lolium perenne L.), που είναι εγγεγραμμένοι στον εθνικό κατάλογο της Φινλανδίας και οι οποίοι, με εξαίρεση τις περιορισμένες ποσότητες που καλλιεργούνται σε γειτονικές περιοχές, παράγονται μόνο στη χώρα αυτή, είναι σύμφωνα με το άρθρο 8 δεύτερο εδάφιο του κανονισμού (ΕΟΚ) αριθ. 2358/71 και, συνεπώς, εγκρίνονται.

Άρθρο 3

Η παρούσα απόφαση απευθύνεται στη Δημοκρατία της Φινλανδίας.

Βρυξέλλες, 11 Φεβρουαρίου 2000.

Για την Επιτροπή

Franz FISCHLER

Μέλος της Επιτροπής

(1) ΕΕ L 246 της 5.11.1971, σ. 1.

(2) ΕΕ L 164 της 30.6.1999, σ. 17.

(3) ΕΕ L 173 της 25.7.1995, σ. 58.

ΠΑΡΑΡΤΗΜΑ

Α. τριφύλλι το λειμώνιο (Trifolium pratense L.)

>ΘΕΣΗ ΠΙΝΑΚΑ>

Β. Φλέος ο λειμώνιος (Phleum pratense L.)

>ΘΕΣΗ ΠΙΝΑΚΑ>

Γ. Φεστούκα η λειμωνία (Festuca pratensis huds.)

>ΘΕΣΗ ΠΙΝΑΚΑ>

Δ. Δακτυλίδια (Dactilis glomerata L.)

>ΘΕΣΗ ΠΙΝΑΚΑ>

Ε. Άιρα η πολυετής (Lolium perenne L.)

>ΘΕΣΗ ΠΙΝΑΚΑ>